text:
Romafo 9Nkwa Asem (NA-TWI)
Onyankopɔn ne ne manfo
9 Mereka nokware sɛ Kristoni, na m’ahonim a Honhom Kronkron di no adanse kyerɛ me sɛ minni atoro. 2 Midi awerɛhow na mete daa yaw wɔ me koma mu ma me nkurɔfo.
3 Wɔn nti anka mepɛ sɛ Onyankopɔn nnome ba me so na ɔtew me fi Kristo ho. 4 Wɔyɛ Onyankopɔn manfo a wɔayi wɔn de wɔn ayɛ ne mma de wɔn asan atena n’anuonyam mu. Ɔne wɔn hyɛɛ apam no na ɔde mmara no maa wɔn; ɔkyerɛɛ ɔkwan pa a wɔfa so som maa wɔn nsa kaa bɔhyɛ no. 5 Wɔyɛ tete agyanom asefo na esiane sɛ Kristo bae onipasu so nti, ɔyɛ wɔn aseni. Ayeyi nka Onyankopɔn a ɔyɛ ade nyinaa so tumfo no daadaa. Amen.
6 Menka se Onyankopɔn bɔhyɛ no amma mu, efisɛ, ɛnyɛ Israelfo nyinaa na Onyankopɔn ayi wɔn sɛ ne manfo. 7 Saa ara nso na ɛnyɛ Abraham asefo nyinaa na wɔyɛ Onyankopɔn mma. Onyankopɔn ka kyerɛɛ Abraham se, “Wo manfo befi Isak ase.” 8 Eyi kyerɛ sɛ ɛnyɛ wɔn a wɔyɛ Abraham mma na mmom wɔn a wɔnam Onyankopɔn bɔhyɛ so woo wɔn no na wɔyɛ Abraham asefo turodoo.
9 Onyankopɔn nam saa bɔhyɛ nsɛm a ɛka se, “Ampa ara, mɛsan aba wo nkyɛn bio bere a ɛsɛ mu no, na wo yere Sara awo ɔba” no so na ɛhyɛɛ saa bɔ no.
10 Ɛnyɛ eyi nko. Rebeka mma baanu no nyinaa fi agya koro a ɔne yɛn agya Isak. 11 Na sɛnea ɛbɛyɛ a Onyankopɔn nam ɔba baako so bɛma ne pɛ ada adi no nti, 12 ɔka kyerɛɛ Rebeka se, “Ɔpanyin no bɛsom akumaa no.” Ɔkaa eyi ansa na ɔrewo wɔn ama wɔayɛ papa anaa bɔne. Enti na Onyankopɔn pɛ no gyina ne frɛ a ɔfrɛɛ wɔn no so, na ɛnyɛ wɔn nneyɛe so, 13 sɛnea Kyerɛwsɛm no ka se, “Medɔɔ Yakob na metan Esau” no.
14 Afei asɛm bɛn na yɛbɛka? Sɛ Onyankopɔn nyɛ ɔnokwafo anaa? Dabida! 15 Efisɛ, ɔka kyerɛɛ Mose se, “Nea mepɛ no no na m’ahummɔbɔ bɛkɔ ne so.” 16 Eyi kyerɛ sɛ Onyankopɔn ahummɔbɔ no nnyina ɔpɛ a obi pɛ sɛ onya anaa ne nnwuma so, na mmom egyina Onyankopɔn ahummɔbɔ so.
17 Kyerɛwsɛm no mu, Onyankopɔn ka kyerɛɛ Farao se, “Eyi ara nti na misii wo hene nam so daa me tumi adi sɛnea ɛbɛyɛ a, me tumi bɛda adi wɔ mmaa nyinaa.” 18 Eyi kyerɛ sɛ, Onyankopɔn hu nea ɔpɛ sɛ ohu no mmɔbɔ biara no mmɔbɔ, na nea ɔpɛ sɛ ɔyɛ den wɔ ne so no nso, ɔyɛ saa. 19 Afei, mo mu baako bebisa me se, “Sɛ saa na ɛte de a, ɛbɛyɛ dɛn na Onyankopɔn benya nnipa ho mfomso? Hena na obetumi asiw Onyankopɔn kwan n’apɛde ho?”
20 Onua, wone hena a wubetumi akasa akyerɛ Onyankopɔn? Kuku mmisa ne nwemfo se, “Adɛn nti na wonwenee me sɛɛ?” 21 Ɔnwemfo no wɔ ho kwan sɛ ɔde ɔbo no nwene nea ɔpɛ biara. Otumi nwene nkuku abien fi ɔbo tɔw mu, na ɔde mu baaka adi dwuma titiriw bi, na ɔde baako no nso ayɛ nea ɔpɛ biara. 22 Saa ara na ade biara a Onyankopɔn ayɛ no te. Ɔpɛ sɛ ɔda n’abufuw ne ne tumi adi. Enti ɔtɔɔ ne bo ase maa wɔn a anka ɔrebɛsɛe wɔn wɔ n’abufuw mu no. 23 Na ɔnam n’ahummɔbɔ so pɛe sɛ yenya n’anuonyam kɛse a wɔasiesie ama wɔn a wɔyɛ ne de no. 24 Ɛnyɛ wɔn a wɔfrɛɛ wɔn fii Yudafo mu nko na mmom, Amanamanmufo nso.
25 Wɔka wɔ Hosea nwoma mu se, “Mɛfrɛ wɔn a wɔnyɛ me man no me man, ne ɔman a mannɔ no no me dɔfo. 26 Na beae koro no ara a ɔkae se, ‘Monyɛ me man’ no, ɛhɔ ara na ɔbɛfrɛ wɔn se Onyankopɔn teasefo no mma.”
27 Na Yesaia dii Israelfo ho yaw se, “Sɛ Israelfo dɔɔso sɛ mpoano nhwea mpo a, wɔn mu kakraa bi na wɔbegye wɔn nkwa. 28 Efisɛ, Awurade bebu ntɛn asase so de awie biribiara.”
29 Sɛnea Yesaia kae se, “Sɛ Awurade tumfoɔ no annyaw yɛn akyifo bi a, anka yɛayɛ sɛ Sodom na yɛadan sɛ Gomora”.
30 Afei asɛm bɛn na yɛbɛka bio? Yɛbɛka se Amanamanmufo a wɔampɛ sɛ wɔde wɔn ho bɛta Onyankopɔn no nam gyidi so ma wɔfataa Onyankopɔn anim, 31 wɔ bere a wɔn a wɔayi wɔn no pɛe sɛ wɔnam mmara bi so fata Onyankopɔn anim no, wɔantumi. 32 Adɛn nti na ɛbaa saa? Efisɛ nea wɔyɛe no mfi gyidi mu na mmom efi nnwuma mu. Wohintiwii “hintibo” 33 a Kyerɛwsɛm no ka fa ho se, “Mede hintibo ne amanehunubo a ɛbɛma nnipa ahwe ase reto Sion na obiara a obegye no adi no, anim rengu ase da.”


c: text/html

text:
Nnwom 58Nkwa Asem (NA-TWI)
Mpae a wɔbɔ ma Onyankopɔn twe amumɔyɛfo aso
58 Ampa ara sɛ mo atumfoɔ mubu atɛntrenee? Mubu nnipa nyinaa atɛn pɛpɛɛpɛ? 2 Dabi! Mudwen amumɔyɛ a mubetumi nko ara ho na moayɛ bɔne akɛse wɔ asase no so. 3 Amumɔyɛfo fom daa wɔ wɔn nkwa nna mu. Wodi atoro fi da a wɔde woo wɔn. 4 Bɔre ahyɛ wɔn ma te sɛ awɔ. Wosisiw wɔn aso te sɛ ɔprammini sotifo 5 a ɔnte ɔwɔ ntafowayifo no nne, anaa nkonyaayifo a ɔyɛ den dwom.
6 Bubu saa agyata a wɔn ho yɛ hu yi se, O Onyankopɔn. 7 Ma wontwa mu nkɔ sɛ sunsuansu; ma wɔnyam wɔn sɛ wura a egu kwan mu. 8 Ma wɔnyɛ sɛ nwaw a amanaman fa wɔn. Ma wɔnyɛ sɛ abanoma a owu awoe na onhu hann. 9 Ansa na wobehu no na wɔatwa wɔn sɛ wura, na Onyankopɔn abufuw mu, obehuw wɔn agu wɔ bere a wɔte ase.
10 Sɛ wɔtwe nnebɔneyɛfo aso a, atreneefo ani begye. Wɔbɛnantew afa amumɔyɛfo no mogya mu. 11 Nnipa bɛka se, “Ampa ara wɔatua atreneefo ka na, nokware, Onyankopɔn a obu wiase atɛn wɔ hɔ.”
Nkwa Asem (NA-TWI)
Akuapem Twi, dialect of Akan,
Nkwa Asɛm Apam Foforo Ne Nnwom
(Akuapem Twi New Testament and Psalms)
Copyright © 2000 by Biblica, Inc.®
Used by permission. All rights reserved worldwide.

robotstxt: allowed

filter: keep


text:
Luka 20Nkwa Asem (NA-TWI)
Yesu tumi ho nsɛmmisa
20 Da bi a Yesu rekyerɛkyerɛ wɔ asɔredan mu no, asɔfo mpanyin, mmara no akyerɛkyerɛfo ne ɔman no mu mpanyin kobisaa no se, 2 ”Tumi bɛn na wowɔ a wode yɛ saa nneɛma yi; na hena nso na ɔmaa wo saa tumi no?”
3 Yesu buaa wɔn se, “Me nso mewɔ asɛm bi bisa mo. Monka nkyerɛ me. 4 Tumi bɛn na Yohane de bɔɔ asu; efi Onyankopɔn anaa efi nnipa?”
5 Wɔfaa ho adwene kae se, sɛ yɛka se, efi Onyankopɔn a, obebisa yɛn se, ‘ɛnne, adɛn nti na moannye no anni?’ 6 “Sɛ nso yɛka se, efi onipa a, ɔman mu no nyinaa besiw yɛn abo, efisɛ, wonim sɛ Yohane yɛ odiyifo.” 7 Ewiee ase no, wobuae se, “Yennim.”
8 Yesu nso ka kyerɛɛ wɔn se, “Ɛnne me nso meremma mo mo asɛmmisa no ho mmuae.”
Apaafo bi
9 Yesu buu wɔn bɛ bi se, “Ɔbarima bi yɛɛ bobefuw de hyɛɛ apaafo bi nsa sɛ wɔnhwɛ so mma no. Eyi akyi otuu kwan kɔɔ akyirikyiri baabi kɔtenaa hɔ kyɛe. 10 Bobetew bere dui no, ɔbarima yi somaa ne somfo sɛ onkogye aduaba no bi mmrɛ no. Nanso apaafo no boroo no ma ɔsan kɔɔ nsapan. 11 Ɔsomaa ɔsomfo foforo maa ɔno nso wɔboroo no, bɔɔ no adapaa, ma ɔkɔɔ nsapan. 12 Ɔsan somaa ɔsomfo foforo na ɔno mpo de, wopirapiraa no pamoo no.
13 “Eyi maa bobefuw wura no kae se, ‘Dɛn na menyɛ bio? Mɛsoma me ba a medɔ no no akɔ wɔn nkyɛn na ɔno de ebia wɔbɛfɛre no.’
14 “Nanso bere a apaafo no huu no no, wɔkae se, ‘Odiadefo no ni, momma yenkum no na yɛmfa n’agyapade no.’ 15 Wɔtwee no fii afuw no mu kokum no. Mugye di sɛ dɛn na afuw wura no bɛyɛ saa apaafo yi? 16 Ɔbɛba abekum saa apaafo yi na ɔde afuw no ama afoforo.” Nnipa a wɔretie Yesu no kae se, “Ɛmpare yɛn!”
17 Yesu hwɛɛ wɔn dinn bisaa wɔn se, “Ɛnne na nea wɔakyerɛw se, ‘Ɔbo a adansifo apo no, ɛno ara na abɛyɛ tweatibo’ no ase ne dɛn? 18 Obiara a ɔbɛhwe ɔbo no so no, obebubu na nea ɔbo no bɛhwe ne so no, ɛbɛpɛtɛw no.” 19 Esiane sɛ mmara no akyerɛkyerɛfo ne asɔfo mpanyin no hui sɛ Yesu buu bɛ no tiaa wɔn nti, wɔhwehwɛɛ ɔkwan a wɔbɛfa so akyere no saa bere no ara mu nanso esiane nnipa a na wɔwɔ hɔ no nti, na wosuro.
Towgye ho asɛmmisa
20 Esiane sɛ ɔpɛ ara na na nnipa no pɛ sɛ wɔkyere Yesu nti, wɔtetɛw no maa nnipa bi kɔɔ ne nkyɛn sɛnea ɛbɛyɛ a wobenya n’anom asɛm bi agyina so akyere no na wɔde no akɔ aban mu. 21 Saa nnipa yi bisaa Yesu se, “Kyerɛkyerɛfo, yenim sɛ woyɛ ɔnokwafo, wonyɛ nyiyimu na wokyerɛ nokware kwan a wɔnam so kɔ Onyankopɔn nkyɛn. 22 Enti eye sɛ yetua tow ma Kaesare aban anaasɛ enye?”
23 Yesu huu wɔn adwemmɔne no, ɔka kyerɛɛ wɔn se, 24 “Momma me sika. Hena mfonini ne din na ɛwɔ so yi?” Wobuaa no se, “Ɛyɛ Kaesare de.”
25 Yesu ka kyerɛɛ wɔn se, “Ɛnne momfa Kaesare de mma Kaesare na momfa Onyankopɔn de mma Onyankopɔn.” 26 Yesu mmuae a ɔmaa wɔn no yɛɛ wɔn nwonwa na wɔn adwemmɔne no nso kaa wɔn tirim.
Owusɔre ho asɛmmisa
27 Sadukifo bi a wonnye owusɔre nni baa Yesu nkyɛn bebisaa no se, 28 “Kyerɛkyerɛfo, Mose mmara no kyerɛ yɛn sɛ, sɛ ɔbarima bi wɔ yere na ɔne no anwo na owu a, ne nua tumi ware no ne no wo mma ma owufo no. 29 Anuanom baason bi tenaa ase. Ɔpanyin a ɔwɔ mu no waree ɔbea a ɔne no anwo na owui. 30 Ne nua a odi n’akyi no waree no nanso ɔne no anwo na owui. 31 Anuanom a wɔaka no nyinaa nso waree no a obiara ne no anwo na wowuwui. 32 Akyiri yi ɔbea no nso wui. 33 Yɛn asɛmmisa ne sɛ, esiane sɛ ɔbea yi waree anuanom yi nyinaa nti, owusɔre da no, wɔn mu hena na ɔbea yi bɛyɛ ne yere?”
34 Yesu buae se, “Asase yi so na nnipa dwen aware ho. 35 Na wɔn a owusɔre da no wobenya kwan akɔ Onyankopɔn Ahenni no mu de, aware ho renhia wɔn. 36 Na owu nso nni hɔ mma wɔn bio, efisɛ, wɔbɛyɛ sɛ ɔsoro abɔfo. Esiane sɛ wɔasɔre afi awufo mu no nti, wɔyɛ Onyankopɔn mma.
37 “Afei mo asɛmmisa a ɛfa owusɔre ho no nso, Mose ma yehuu no pefee sɛ, owusɔre wɔ hɔ. Efisɛ, n’asɛm a ɔkyerɛw faa wura a na ɛredɛw no ho no ɔbɔ Abrahan Nyankopɔn, Isak Nyankopɔn ne Yakob Nyankopɔn din. 38 Eyi kyerɛ sɛ, Onyankopɔn yɛ ateasefo Nyankopɔn na ɔnyɛ awufo Nyankopɔn, efisɛ, obiara a ɔde ne ho to Onyankopɔn so no, sɛ owu mpo a, obenya nkwa a enni awiei.”
39 Mmara no akyerɛkyerɛfo no mu bi kae se, “Kyerɛkyerɛfo, woabua no yiye.”
40 Na obiara antumi ammisa no asɛm biara bio.
Hena ba ne Kristo no?
41 Yesu bisaa wɔn se, “Adɛn nti na wɔka se Kristo no yɛ Dawid ba? 42 Efisɛ Dawid ka wɔ ne Nnwom no mu se, ‘Awurade ka kyerɛɛ me wura se, “Tena me nifa so 43 kosi sɛ mɛma woadi w’atamfo so nkonim.” ‘ 44 Sɛ Dawid frɛ Kristo no ‘Me wura’ a, ɛyɛ dɛn na Kristo no ayɛ ne ba ne ne Nyankopɔn?”
Mmara no akyerɛkyerɛfo no suban
45 Bere a nnipa no retie no no, Yesu danee n’ani ka kyerɛɛ n’asuafo no se, 46 “Monhwɛ mo ho so yiye wɔ mmara no akyerɛkyerɛfo no ho. Bere biara wɔpɛ sɛ wɔhyɛ ntade pa, hwehwɛ sɛ nnipa hu wɔn bagua mu a, wɔde obu kyia wɔn, na sɛ wɔkɔ asɔredan mu nso a, wɔtena mpanyin tenabea. Saa ara nso na sɛ wɔkɔ apontow ase a, wɔtena mpanyin tenabea. 47 Wɔbɔ mpae atenten ma nnipa hu sɛ wɔresom Onyankopɔn nanso wosisi akunafo. Eyi nti wobenya asotwe a emu yɛ duru.”


text:
Asɛmfua a Ná Ɛka Koma Paa!
“ƆBEA.” Sɛ Yesu ne mmea rekasa a, ɛtɔ da a saa na na ɔfrɛ wɔn. Nhwɛso bi ni. Bere a Yesu resa ɔbea bi a na ne mu akuntun mfe 18 yare no, ɔkae sɛ: “Ɔbea, wɔayi wo afi wo mmerɛwyɛ mu.” (Luka 13:10-13) Mmere a na wɔrekyerɛw Bible no, na wobu no sɛ nidi wom sɛ wɔbɛfrɛ obi saa. Yesu frɛɛ n’ankasa maame mpo saa. (Yoh. 19:26; 20:13) Nanso, na asɛmfua foforo bi wɔ hɔ a nidi wom koraa sen ɛno.
Bere a Bible reka mmea bi ho asɛm no, ɛde asɛmfua bi a ɛka koma paa dii dwuma. Yesu de saa asɛmfua no dii dwuma bere a na ɔne ɔbea bi a mogya atu no mfe 12 rekasa no. Wohwɛ sɛnea ɔbea no bɛn Yesu no a, wuhu sɛ wanni Onyankopɔn Mmara no so koraa. Nea enti a ɛte saa ne sɛ, na Mose Mmara no ka sɛ ɔbea biara a mogya retu no no ho ntew. Obi betumi aka sɛ, esiane tebea a na ɔbea no wom nti, na anka ɛnsɛ sɛ ɔkɔ nnipa mu. (Lev. 15:19-27) Nanso, na ɔbea no ho yeraw no. Nokwasɛm ne sɛ, “na wahu amane pii wɔ nnuruyɛfo bebree nsam na wahwere n’ahode nyinaa nanso hwee amfi mu amma, na mmom ɛyɛɛ kɛse.”
Enti ɔbea no yɛɛ brɛoo faa nnipadɔm no mu kosii Yesu akyi de ne nsa kaa n’atade nguguso ano. Amonom hɔ ara mogya a na ɛretu no no twae! Ɔbea no yam a, anka obiara anhu no, nanso Yesu bisae sɛ: “Hena na ɔde ne nsa kaa me?” (Luka 8:45-47) Ɛbaa saa no, ɔbea a na ehu aka no no de ahopopo bɛhwee Yesu anim kaa “mu nokware nyinaa kyerɛɛ no.”
Nea ɛbɛyɛ na Yesu aka ɔbea no koma ato ne yam no, ɔkae sɛ: “Ɔbabea, ma wo bo ntɔ wo yam!” (Mat. 9:22) Bible ho abenfo bi ka sɛ, Hebri ne Hela nsɛmfua a wɔkyerɛ ase “ɔbabea” no yɛ kasakoa a wotumi de di dwuma de da “ayamye” adi kyerɛ obi. Yesu kaa ɔbea no koma too ne yam koraa. Ɔka kyerɛɛ no sɛ: “Wo gyidi ama wo ho atɔ wo. Fa asomdwoe kɔ, wo ho ntɔ wo na wo yare a emu yɛ den no nkɔ.”
“Ɔbabea.” Saa na Boas a na ɔyɛ ɔdefo no frɛɛ Moabni Rut. Ná Rut nso yam betumi ahyehye no efisɛ na ɔresesaw atoko ase wɔ ɔbarima bi a onnim no afuw mu. Nanso Boas kae sɛ, “Me ba, tie nea mereka yi.” Boas ka kyerɛɛ Rut sɛ ɔnkɔ so nsesaw atoko ase wɔ n’afuw no mu. Rut kotow Boas sii ne ti ase, na obisaa Boas nea enti a ɔreda ayamye a ɛte saa adi akyerɛ ɔno a ɔyɛ ɔhɔho no. Boas san kaa Rut koma too ne yam. Ɔkae sɛ: “Nea . . . woyɛ maa w’ase [Naomi, okunafo] no, mate ne nyinaa. . . Yehowa nhyira wo nea woyɛ biara mu.”
Hwɛ nhwɛso pa a Yesu ne Boas ayɛ ama Kristofo asafo no mu mpanyimfo! Ɛtɔ da a, mpanyimfo baanu betumi ahyia Kristoni bea bi a ehia sɛ wɔde Kyerɛwnsɛm no boa no na wɔhyɛ no nkuran. Sɛ mpanyimfo no di kan bɔ Yehowa mpae hwehwɛ akwankyerɛ, na wɔyɛ aso tie wɔn nuabea no asɛm a, wobetumi agyina Onyankopɔn Asɛm no so aka wɔn nuabea no koma ato ne yam na wɔakyekye ne werɛ.


text:
KRATAA ƐBISA SƐ“MOYƐ HENANOM?-YƐN MMUAE YƐDE MA YEHOWA ADANSEFO-Moyɛ Awaefo Kuw a Wonnye Bible Nkyerɛkyerɛ Nni?
“Meyɛ Yehowa Adansefo no mu biako. Bere a me kenkaan mo nsɛm a ɛwɔ mo internɛt adwumadibea no, ɛmaa me bo fuwii sɛ ampa ne ampa yɛwɔ nnipa bi wɔ hɔnom te sɛ mo a wɔka nsɛmmɔne fa yɛnho. Yehowa Ahyehyɛde no ne Nokware no, na mo mu binom nim wɔ mo komam sɛ ɛte saa. Nanso, sɛ eyi ne nea mopɛ a, minim sɛ ɛnyɛ nea mepɛ. Mɛyi na mɛdɔ Yehowa nna nyinaa. Merendan m’akyi na merempa No da. So wogye di sɛ mone nokware som no? Ɛbɛyɛ dɛn na woagye atom sɛ wɔwɔ nokware no mu saa wɔnnkɔ afie ne afie nka Ahenni no ho asɛmpa? So moyɛ “awaefo kuw a woafi Ɔwɛn Aban no mu efisɛ mompɛ sɛ modi Bible akwankyerɛ so?-Mohyɛ atoro nnapɔna afahyɛ no fᾱ, mofoa akōdi so na mogye Nyankopɔn Baasakoro tom?” Continue reading “Nea YɛYɛ – Wɔn Woafi Yehowa Adansefo mu”


text:
Aduane
Aduane yɛ biribiara a wodi[1] ma ɛma nipadua no nya ahoɔden. Mpɛn pii no, yɛnya saa aduane no fi dua bi anaa aboa bi mu, na ahoɔdennuru pii wo mu. Saa aduane no, sɛ wodi a, na ɛkɔ nipadua no mu a, na wo nipadua no atwetwe mu nsu no, na ɛno na ɛma wonya wo nkwammoa a ɛwɔ honam no mu na ahoɔden, na wo nkwa no tumi kɔ so yɛ nea ɛwɔ sɛ ɛyɛ na etumi nyin nso.
Efi abakɔsɛm mu no, nnipa nya aduane denam akwan mmienu so: Wokyin hwehwɛ na woaboa ano, anaa denam kuayɛ so. Nnɛ, kuayɛ adwuma no na ɛde aduane a nnipa pii hia no de ma wɔn.
Aduane a nnipa benya adi no yɛ onipa biara hokwan, a International Covenant on Economic, Social and Cultural Rights (ICESCR) no gye tom sɛ, "ɛyɛ hokwan sɛ obi benya asetena pa, a aduane pa ka ho," na afei, "ɔwɔ hokwan sɛ ɔkɔm rende no."


text:
Efesofo 1Nkwa Asem (NA-TWI)
Nkyia
1 Saa krataa yi fi me Paulo a Onyankopɔn fi ne pɛ mu ayɛ me Kristo Yesu somafo no nkyɛn kɔ Onyankopɔn nkurɔfo a wɔte Efeso a wɔwɔ Kristo Yesu mu gyidi wɔ wɔn asetena mu no nso nkyɛn.
2 Adom ne asomdwoe a efi yɛn Agya Onyankopɔn ne Awurade Yesu Kristo no mmra mo so.
3 Momma yɛnna Onyankopɔn a ɔyɛ yɛn Awurade Yesu Kristo n’Agya no ase. Efisɛ, ɔnam ma a wama yɛn ɔsoro Honhom mu akyɛde no so ahyira baako a yɛne Kristo ayɛ no so.
Onyankopɔn da ne nhyehyɛe adi
4 Ansa na wɔrebɔ wiase no, na Onyankopɔn ayi yɛn dedaw sɛ yɛmmɛyɛ ne de wɔ Kristo mu sɛnea ɛbɛyɛ a yɛbɛyɛ kronn na yɛayɛ pɛ wɔ n’anim a mfomso biara nni yɛn ho. Onyankopɔn dɔ a ɔde dɔ yɛn no nti, 5 na wayɛ n’adwene dedaw sɛ ɔnam Yesu Kristo so bɛka yɛn abata ne ho sɛ ne mma. Eyi ne Onyankopɔn pɛ ne ne botae.
6 Momma yɛnkamfo Onyankopɔn wɔ n’anuonyam adom ne ne dɔ Ba a ɔde no kyɛɛ yɛn kwa no ho.
7 Kristo wu a owui no ama yɛade yɛn ho. Ɛkyerɛ sɛ wɔde yɛn bɔne akyɛ yɛn; 8 wahu yɛn mmɔbɔ a enni kabea, efisɛ, ɔte yɛn ase na onim nea eye ma yɛn bere biara mu nso.
9 Onyankopɔn yɛɛ nea ɔpɛe sɛ ɔyɛ na ɔnam Kristo so daa ne nhyehyɛe a wahyɛ sɛ ɔbɛyɛ a wanna no adi no adi kyerɛɛ yɛn. 10 Sɛ bere no so a, Onyankopɔn nhyehyɛe a ɔde bewie ne sɛ, ɔbɛboaboa abɔde nyinaa ano, nea ɛwɔ soro ne nea ɛwɔ asase so ahyɛ ɔbaako a ɔne Kristo no ase.
11 Onyankopɔn nhyehyɛe ne n’adwene so na wɔnam yɛ biribiara. Onyankopɔn botae a wasi so dua fi mfitiase pɛɛ no so na wɔnam ayi yɛn sɛ ne nkurɔfo a wɔne Kristo ayɛ baako no. 12 Ne saa nti, momma yɛn a yenyaa Kristo mu anidaso kan no nkamfo Onyankopɔn anuonyam.
13 Saa ara na na ɛte wɔ mo ho nso. Bere a motee nokwasɛm a ɛyɛ Asɛmpa no a ɛmaa mo nkwagye no, mugyee Kristo dii maa Onyankopɔn penee so nam so hwiee Honhom Kronkron no a ɔhyɛɛ mo ho bɔ no guu mo so de kyerɛe sɛ moyɛ ne de. 14 Honhom no yɛ akyigyinade a ɛkyerɛ sɛ yɛn nsa bɛka nea Onyankopɔn ahyɛ ne nkurɔfo ho bɔ no, na ɔhyɛ yɛn bɔ bio sɛ Onyankopɔn bɛma wɔn a wɔyɛ ne de no ahofadi de akamfo n’anuonyam.
15 Esiane eyi nti, efi bere a metee gyidi a mowɔ wɔ Awurade Yesu mu ne ɔdɔ a modɔ Onyankopɔn nkurɔfo no, 16 minnyaee aseda a meda Onyankopɔn ma mo no da. Mekae mo wɔ me mpaebɔ mu, 17 na mibisa yɛn Awurade Yesu Kristo Nyankopɔn, anuonyam Agya no sɛ, ɔmma mo Honhom Kronkron no a ɔbɛma mo nyansa na wada Onyankopɔn adi akyerɛ mo, sɛnea ɛbɛyɛ a mubehu no. 18 Mesrɛ sɛ mo adwene mu mmue na munhu ne hann no sɛnea ɛbɛyɛ a mubehu anidasoade a ɛno nti ɔfrɛɛ mo no ne ne nhyira nwonwaso a ɔhyɛɛ ne nkurɔfo ho bɔ no, 19 ne sɛnea ne tumi yɛ adwuma fa wɔ yɛn a yegye no di no mu. Saa tumi a ɛwɔ yɛn mu yi te sɛ tumi kɛse 20 a ɔnam so maa Kristo sɔre fii awufo mu na wɔde no tenaa nifa so wɔ ɔsoro hɔ no. 21 Kristo di biribiara so wɔ soro hɔ. Odi soro atumfo ne awuranom so na ɔkorɔn sen dibea biara a ɛwɔ tumi a ɛwɔ wiase ha ne nea ɛreba no mu. 22 Onyankopɔn de biribiara hyɛɛ Kristo nan ase na ɔde no maa asafo no sɛ otumfo Awurade a ɔkorɔn sen biribiara. 23 Asafo no yɛ Kristo nipadua a ɔno ankasa hyɛ mu na ɔma biribiara wie pɛyɛ wɔ baabiara no.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Adiyisɛm 11:1-19
11 Na wɔde demmire bi a ɛte sɛ poma+ maa me, na ɔkae sɛ: “Sɔre susuw Onyankopɔn asɔrefie+ no kronkronbea ne afɔremuka ne wɔn a wɔresom wɔ hɔ no.2 Na adiwo+ a ɛwɔ asɔrefie no kronkronbea no akyi no de, fa to nkyɛn koraa na nsusuw, efisɛ wɔde ama amanaman no,+ na wobetiatia kurow kronkron+ no so asram aduanan abien.+3 Na mɛma m’adansefo baanu+ afura atweaatam+ ahyɛ nkɔm+ nna apem ahanu aduosia.”4 Eyinom na wɔde ngodua abien+ ne akaneadua+ abien no yɛ wɔn ho sɛnkyerɛnne, na wogyinagyina asase Wura no anim.+5 Na sɛ obi pɛ sɛ ɔhaw wɔn a, ogya fi wɔn anom bɛsɛe wɔn atamfo;+ na sɛ obi pɛ sɛ ɔhaw wɔn a, ɛsɛ sɛ wokum no saa kwan yi so.6 Eyinom wɔ tumi sɛ wɔto ɔsoro mu+ na osu antɔ+ wɔ nna a wɔde hyɛ nkɔm no mu, na wɔwɔ tumi wɔ nsu so sɛ wɔma ɛdan mogya+ na wɔde ɔhaw nyinaa bi haw asase bere dodow biara a wɔpɛ.7 Na sɛ wowie wɔn adansedi no a, akekaboa a ofi amoa donkudonku no mu+ ba no ne wɔn bɛko adi wɔn so nkonim na wakum wɔn.+8 Na wɔn afunu bɛdeda kurow kɛse no abɔnten so, nea honhom mu no wɔfrɛ no Sodom+ ne Egypt, baabi a wɔbɔɔ wɔn Wura nso asɛndua mu no.+9 Na nkurɔfo ne mmusuakuw ne kasa ne aman+ no mufo bɛhwɛ wɔn afunu nnansa ne fã,+ na wɔremma wɔmfa wɔn afunu ngu ada mu.10 Na wɔn a wɔtete asase so no bedi wɔn ho ahurusi+ na wɔasɛpɛw wɔn ho, na wɔbɛmema wɔn ho akyɛde,+ efisɛ adiyifo baanu no maa wɔn a wɔtete asase so no ho yeraw wɔn.11 Na nnansa ne fã+ no akyi no, nkwa honhom fi Onyankopɔn hɔ bɛhyɛɛ wɔn mu,+ na wɔsɔre gyinaa wɔn nan so, na ehu kɛse kaa wɔn a wohuu wɔn no.12 Na wɔtee nne+ kɛse bi fii soro a ɛka kyerɛɛ wɔn sɛ: “Momforo mmra ha.”+ Na wɔforo kɔɔ soro wɔ omununkum mu, na wɔn atamfo huu wɔn.13 Na saa dɔn no ara mu asasewosow kɛse bi sii, na kurow no mu nkyem du+ mu biako hwee ase, na asasewosow no kunkum nnipa mpem ason, na wɔn a aka no bɔɔ hu, na wɔhyɛɛ ɔsoro Nyankopɔn anuonyam.+14 Mmusu+ a ɛto so abien no atwam. Hwɛ! Mmusu a ɛto so abiɛsa no reba ntɛm.15 Na ɔbɔfo a ɔto so ason no hyɛn ne torobɛnto+ no. Na nne akɛse gyigyee soro sɛ: “Wiase ahenni ayɛ yɛn Awurade+ ne ne Kristo+ no dea, na obedi hene daa daa.”+16 Na mpanyimfo aduonu anan+ a wɔtete wɔn nhengua so wɔ Onyankopɔn anim no de wɔn anim butubutuw hɔ+ som Onyankopɔn,+17 na wɔkae sɛ: “Yɛda wo ase,+ Yehowa Nyankopɔn, ade nyinaa so Tumfoɔ,+ wo a na wowɔ hɔ,+ na woda so wɔ hɔ, efisɛ woafa wo tumi+ kɛse no na woafi ase redi hene.+18 Nanso amanaman no bo fuwii, na w’ankasa w’abufuw ne bere a ɛsɛ sɛ wubu awufo atɛn no bae, na wode akatua+ ama wo nkoa adiyifo+ ne akronkronfo ne wɔn a wosuro wo din, nketewa ne akɛse,+ na woasɛe+ wɔn a wɔresɛe asase no.”+19 Na wobuee Onyankopɔn asɔrefie no kronkronbea a ɛwɔ soro+ no, na wohuu n’apam adaka+ no wɔ n’asɔrefie no kronkronbea hɔ.+ Na anyinam ne nne ne aprannaa ne asasewosow ne amparuwbo kɛse bi bae.


text:
TI ANUM
Agyede No—Onyankopɔn Akyɛde a Ɛsen Biara
Dɛn ne agyede no?
Ɔkwan bɛn na wɔfaa so de mae?
Dɛn na ebetumi ama woanya?
Dɛn na wubetumi ayɛ de akyerɛ sɛ w’ani sɔ?
DƐN ne akyɛde a ɛsom bo sen biara a wo nsa aka pɛn? Ɛnsɛ sɛ akyɛde yɛ nea ne bo yɛ den ansa na ayɛ nea ɛho hia. Nokwarem no, ɛnyɛ sika dodow a wɔde tɔ akyɛde bi na ɛma wohu sɛnea ɛsom bo fa. Mmom no, sɛ akyɛde bi ma w’ani gye anaa edi w’ahiade bi ho dwuma a, ɛyɛ nea ɛsom bo yiye ma wo.
2 Wɔ akyɛde pii a w’ani begye ho sɛ wo nsa bɛka nyinaa mu no, biako bi wɔ hɔ a ɛsen ne nyinaa. Ɛyɛ akyɛde a Onyankopɔn de ma adesamma. Yehowa ama yɛn nneɛma pii, nanso n’akyɛde a ɛsen biara a ɔde ama yɛn ne ne Ba Yesu Kristo agyede afɔre no. (Mateo 20:28) Sɛnea yebehu wɔ saa ti yi mu no, agyede no ne akyɛde a ɛsom bo sen biara a wubetumi anya, efisɛ ebetumi ama woanya anigye a ɛso bi nni, na ebetumi adi w’ahiade a ɛho hia sen biara ho dwuma. Nokwarem no, agyede no ne Yehowa dɔ a ɛsen biara a wayi no adi akyerɛ wo.
DƐN NE AGYEDE NO?
3 Ne tiaatwa mu no, agyede no ne Yehowa kwan a ɔnam so begye nnipa afi bɔne ne owu mu. (Efesofo 1:7) Nea ɛbɛyɛ na yɛate Bible nkyerɛkyerɛ yi ase no, ɛsɛ sɛ yɛde yɛn adwene kɔ nea esii wɔ Eden turom no so. Sɛ yɛte nea Adam hweree bere a ɔyɛɛ bɔne no ase a, ɛnna yebetumi ahu nea enti a agyede no a wɔde ama yɛn no yɛ akyɛde a ɛsom bo ankasa.
4 Bere a Yehowa bɔɔ Adam no, ɔmaa no biribi a ɛsom bo paa—onipa nkwa a ɛyɛ pɛ. Susuw nea na ɛno bɛma Adam anya no ho hwɛ. Bere a wɔbɔɔ no a na ɔwɔ nipadua ne adwene a ɛyɛ pɛ no, na ɔbɛtra ase a ɔrenyare, ɔremmɔ akwakoraa, anaasɛ ɔrenwu da. Sɛ́ onipa a ɔyɛ pɛ no, ɔne Yehowa nyaa abusuabɔ titiriw bi. Bible ka sɛ na Adam yɛ “Onyankopɔn ba.” (Luka 3:38) Enti Adam ne Yehowa Nyankopɔn nyaa abusuabɔ a emu yɛ den te sɛ ɔba a ɔwɔ agya a ɔdɔ no ntam abusuabɔ. Yehowa ne ne ba a ɔwɔ asase so no dii nkitaho, na ɔmaa Adam adwuma a abotɔyam wom, na ɔma ohuu nea na ɔhwehwɛ fi ne hɔ.—Genesis 1:28-30; 2:16, 17.
5 Wɔbɔɔ Adam wɔ “Onyankopɔn suban so.” (Genesis 1:27) Ná ɛno nkyerɛ sɛ Adam ne Onyankopɔn sɛ wɔ nipaduam. Sɛnea yehui wɔ nhoma yi Ti 1 no, Yehowa yɛ honhom a aniwa nhu no. (Yohane 4:24) Enti Yehowa nni nipadua a ɛyɛ honam ne mogya. Onyankopɔn suban so a wɔbɔɔ Adam no kyerɛ sɛ wɔde suban ahorow a ɛte sɛ Onyankopɔn de, a ebi ne ɔdɔ, nyansa, atɛntrenee, ne tumi bɔɔ no. Ná Adam te sɛ N’agya wɔ ɔkwan foforo a ɛho hia so, a ɛne sɛ na otumi fi ne pɛ mu yɛ ade. Enti na Adam nte sɛ afiri a nea wɔahyehyɛ sɛ ɛnyɛ nkutoo na etumi yɛ no. Mmom no, na otumi sisi n’ankasa gyinae; na na otumi paw papa anaa bɔne. Sɛ otiee Onyankopɔn asɛm a, anka ɔbɛtra ase daa wɔ Paradise asase so.
6 Ɛnde, ɛda adi pefee sɛ bere a Adam yɛɛ Onyankopɔn so asoɔden na wobuu no kumfɔ no, ɔhweree ade kɛse. Ne bɔne no ma ɔhweree ne nkwa a ɛyɛ pɛ ne nhyira a ɛka ho nyinaa. (Genesis 3:17-19) Awerɛhosɛm ne sɛ ɛnyɛ Adam nko na ɔhweree nkwa a ɛsom bo yi na mmom ne mma a ɔwoo wɔn nso. Onyankopɔn Asɛm ka sɛ: ‘Ɛnam onipa biako so na bɔne baa wiase, na owu nam bɔne so bae, na ɛno na ɛmaa owu trɛw kaa nnipa nyinaa efisɛ wɔn nyinaa ayɛ bɔne.’ (Romafo 5:12) Yiw, yɛn nyinaa anya bɔne afi Adam mu. Enti, Bible ka sɛ ‘ɔtɔn’ ɔne n’asefo kɔɔ bɔne ne owu nkoayɛ mu. (Romafo 7:14) Ná anidaso biara nni hɔ ma Adam anaa Hawa efisɛ wɔhyɛɛ da na wɔyɛɛ Onyankopɔn so asoɔden. Na wɔn asefo a yɛn nso yɛka ho no nso ɛ?
7 Yehowa nam agyede no so begyee nnipa. Dɛn ne agyede? Agyede kyerɛ nneɛma atitiriw abien. Nea edi kan no, agyede kyerɛ sika anaa biribi a ɛsom bo a wotua de gye obi anaa biribi. Yebetumi de atoto sika anaa biribi a ɛsom bo a wotua de gye obi a wɔafa no sɛ akoa wɔ ɔko mu ho. Nea ɛto so abien no, agyede kyerɛ sika anaa biribi a ɛsom bo a wɔde ma de tua biribi ho ka. Ɛte sɛ sika a wotua ma obi a wɔasɛe ne biribi de pata no no. Sɛ nhwɛso no, sɛ obi ma asiane bi si a, ɛsɛ sɛ otua sika a ɛsom bo te sɛ nneɛma a wasɛe no no.
8 Na ɛbɛyɛ dɛn na wɔatumi atua ade kɛse a Adam ama yɛn nyinaa ahwere no ho ka, na ama wɔatumi agye yɛn afi bɔne ne owu nkoayɛ mu? Ma yensusuw agyede a Yehowa de mae ne nea ebetumi ama woanya no ho nhwɛ.
SƐNEA YEHOWA DE AGYEDE NO MAE
9 Esiane sɛ nnipa nkwa a ɛyɛ pɛ na wɔhweree nti, nnipa a wɔnyɛ pɛ mu biara nni hɔ a obetumi asan agye nkwa a wɔhweree no. (Dwom 49:7, 8) Nea na wohia ne agyede a ɛne nea wɔhweree no bo yɛ pɛ. Eyi ne atɛntrenee ho nnyinasosɛm a ɛyɛ pɛ a ɛwɔ Onyankopɔn Asɛm mu no hyia, nea ɛka sɛ: “Ɔkra nsi ɔkra ananmu” no. (Deuteronomium 19:21) Enti, dɛn na na ebetumi atua onipa kra, anaa nkwa a ɛyɛ pɛ a Adam hweree no ho ka? Onipa nkwa a ɛyɛ pɛ foforo na na wɔhwehwɛ sɛ “agyede a ɛfata.”—1 Timoteo 2:6.
10 Ɔkwan bɛn so na Yehowa de agyede no mae? Ɔsomaa ne honhom mu mma a wɔyɛ pɛ no mu biako baa asase so. Nanso, ɛnyɛ honhom abɔde biara kɛkɛ na Yehowa somaa no. Ɔsomaa nea ɔsom bo ma no sen biara, ne Ba a ɔwoo no koro no. (1 Yohane 4:9, 10) Ɔba yi fii ne pɛ mu gyaw ne soro fie hɔ baa asase so. (Filipifo 2:7) Sɛnea yehui wɔ nhoma yi ti anan mu no, Yehowa nam anwonwakwan so yii Ɔba yi nkwa bɛhyɛɛ Maria awotwaa mu. Ɛdenam Onyankopɔn honhom kronkron so no, wɔwoo Yesu sɛ onipa a ɔyɛ pɛ a na onni bɔne afobu biara ase.—Luka 1:35.
11 Ɛyɛɛ dɛn na onipa biako tumi yɛɛ agyede maa nnipa ɔpepem pii? Ɛnde, ma yemmisa sɛ, ɛyɛɛ dɛn na nnipa ɔpepem pii bɛyɛɛ abɔnefo? Kae sɛ Adam nam bɔne a ɔyɛe no so hweree agyapade a ɛsom bo a ɛne nnipa nkwa a ɛyɛ pɛ no. Enti na wantumi amma n’asefo annya nkwa a ɛyɛ pɛ no. Mmom no, bɔne ne owu nkutoo na otumi de maa wɔn. Ná Yesu a Bible frɛ no “Adam a odi akyiri no” wɔ onipa nkwa a ɛyɛ pɛ, na wanyɛ bɔne da. (1 Korintofo 15:45) Wɔ ɔkwan bi so no, Yesu besii Adam ananmu sɛnea ɛbɛyɛ a obegye yɛn nkwa. Yesu nam ne nkwa a ɛyɛ pɛ a ofi osetie a edi mũ mu de bɔɔ afɔre maa Onyankopɔn no so tuaa Adam bɔne no ho ka. Yesu nam saayɛ so maa Adam asefo nyaa anidaso.—Romafo 5:19; 1 Korintofo 15:21, 22.
12 Bible kyerɛkyerɛ amane a Yesu hui ansa na ɔrewu no mu kɔ akyiri. Wɔhwee no yayaayaw, bɔɔ no asɛnduam atirimɔden so, na owuu owuyaw wɔ asɛndua no so. (Yohane 19:1, 16-18, 30; Hwɛ Nkekaho no) Dɛn nti na na ɛho hia sɛ Yesu hu amane pii saa? Yebehu wɔ nhoma yi ti bi mu akyiri yi sɛ na Satan aka sɛ onnye nni sɛ Yehowa wɔ asomfo bi a wɔyɛ nnipa a wɔbɛkɔ so adi Yehowa nokware wɔ sɔhwɛ mu. Yesu nam ne mudi mu a okuraa pintinn ɛmfa ho amanehunu a emu yɛ den a ohyiae no so maa Satan nyaa asɛm a ɔkae no ho mmuae a eye sen biara. Yesu ma ɛdaa adi sɛ onipa a ɔyɛ pɛ na otumi fi ne pɛ mu yɛ ade betumi akura ne mudi mu koraa ama Onyankopɔn a nea Ɔbonsam yɛ biara mfa ho. Ɛbɛyɛ sɛ Yehowa ani gyee yiye wɔ nokware a ne Dɔba no dii no ho!—Mmebusɛm 27:11.
13 Ɔkwan bɛn so na wotuaa agyede no? Wɔ Yudafo ɔsram Nisan 14, 33 Y.B. mu no, Onyankopɔn maa kwan ma wokum ne Ba a ɔyɛ pɛ na bɔne nni ne ho no. Saa kwan yi so na Yesu de ne desani nkwa a ɛyɛ pɛ no bɔɔ afɔre “prɛko.” (Hebrifo 10:10) Yesu wui akyi nnansa no, Yehowa nyanee no baa nkwa mu sɛ honhom abɔde. Yesu de ne desani nkwa a ɛyɛ pɛ a ɔde bɔɔ afɔre no bo a ɛsom no kɔmaa Onyankopɔn wɔ soro sɛ agyede maa Adam asefo. (Hebrifo 9:24) Yehowa gyee Yesu afɔre no bo a ɛsom no toom sɛ agyede a ɛfata a wɔde begye nnipa afi bɔne ne owu nkoayɛ mu.—Romafo 3:23, 24.
NEA AGYEDE NO BETUMI AMA WOANYA
14 Ɛmfa ho sɛ yɛyɛ abɔnefo no, agyede no nti yebetumi anya nhyira a ɛso bi nni. Ma yensusuw mfaso horow a Onyankopɔn akyɛde a ɛsen biara yi betumi ama yɛanya nnɛ ne daakye no bi ho nhwɛ.
15Bɔne fafiri. Esiane sɛ wɔde sintɔ awo yɛn nti, ɛsɛ sɛ yɛyere yɛn ho ankasa ansa na yɛatumi ayɛ nea ɛfata. Yɛn nyinaa yɛ bɔne wɔ kasa anaa nneyɛe mu. Nanso, ɛdenam Yesu agyede afɔre no so no, yebetumi anya “bɔne fafiri.” (Kolosefo 1:13, 14) Sɛ yebenya saa fafiri no a, gye sɛ yenu yɛn ho nokwarem ansa. Ɛsɛ sɛ yefi ahobrɛase mu nso gyina Yehowa Ba no agyede afɔre no mu gyidi a yɛwɔ so srɛ Yehowa hɔ bɔne fafiri.—1 Yohane 1:8, 9.
16Ahonim pa a yebenya wɔ Onyankopɔn anim. Sɛ yɛn ahonim bu yɛn fɔ a, ɛnyɛ den koraa sɛ yɛn abam betumi abu na yɛate nka sɛ mfaso nni yɛn so. Nanso, ɛdenam fafiri a yɛnam agyede no so anya nti, Yehowa da ayamye adi ma yetumi fi ahonim pa mu som no ɛmfa ho sɛ yɛtɔ sin no. (Hebrifo 9:13, 14) Eyi ma yetumi ne Yehowa kasa wɔ ahotoso mu. Enti yetumi de ahotoso kɔ n’anim wɔ mpaebɔ mu. (Hebrifo 4:14-16) Sɛ yekura ahonim pa mu a, yenya asomdwoe, yenya obu ma yɛn ho, na ɛma yɛn ani gye.
17Daa nkwa wɔ paradise asase so ho anidaso. Romafo 6:23 ka sɛ: “Bɔne akatua ne owu.” Nkyekyɛm koro no ara de ka ho sɛ: “Na akyɛde a Nyankopɔn de ma ne daa nkwa a ɛnam yɛn Awurade Kristo Yesu so.” Yesusuw Paradise asase a ɛreba no mu nhyira ahorow ho wɔ nhoma yi Ti 3. (Adiyisɛm 21:3, 4) Esiane wu a Yesu wu maa yɛn nti na yebetumi anya saa nhyira yi nyinaa ne daa nkwa a yare nnim daakye no. Nanso, sɛ yebenya saa nhyira yi a, ɛsɛ sɛ yɛda no adi sɛ yɛn ani sɔ akyɛde a ɛne agyede no.
WOBƐYƐ DƐN ATUMI AKYERƐ ANISƆ?
18 Dɛn nti na ɛsɛ sɛ yɛde aseda kɛse ma Yehowa wɔ agyede no ho? Ne titiriw no, sɛ obi gye bere, bɔ mmɔden, anaasɛ ɔbɔ ka bɛkyɛ wo ade a, ɛnna ɛma akyɛde no yɛ nea ɛsom bo. Sɛ yehu sɛ obi fi ɔdɔ pa mu na abɛkyɛ yɛn ade a, ɛka yɛn koma yiye. Agyede no ne akyɛde a ɛsom bo sen biara wɔ akyɛde nyinaa mu, efisɛ Onyankopɔn bɔɔ afɔre a ɛsen biara na ɔde mae. Yohane 3:16 ka sɛ: “Onyankopɔn dɔ wiase paa ma enti ɔde ne Ba a ɔwoo no koro mae.” Agyede no ne ɔdɔ a Yehowa dɔ yɛn no ho adanse a ɛsen biara. Ɛyɛ Yesu nso dɔ ho adanse, efisɛ ofi ne pɛ mu de ne nkwa too hɔ maa yɛn. (Yohane 15:13) Enti ɛsɛ sɛ akyɛde a ɛne agyede no ma yetumi hu sɛ Yehowa ne ne Ba no dɔ yɛn sɛ ankorankoro.—Galatifo 2:20.
19 Ɛnde, ɔkwan bɛn so na wubetumi akyerɛ sɛ w’ani sɔ Onyankopɔn akyɛde a ɛne agyede no? Nea edi kan no, bɔ mmɔden sua Yehowa, Ɔdemafo Kɛse no ho ade pii. (Yohane 17:3) Nhoma yi a wode besua Bible no bɛboa wo ma woayɛ saa. Bere a worenya Yehowa ho nimdeɛ pii no, ɔdɔ a wowɔ ma no no mu bɛyɛ den. Na saa ɔdɔ a woanya no nso bɛma w’ani agye ho sɛ wobɛyɛ nea ɛsɔ n’ani.—1 Yohane 5:3.
20Nya Yesu agyede afɔre no mu gyidi. Yesu ankasa kae sɛ: “Nea ogye Ɔba no di no wɔ daa nkwa.” (Yohane 3:36) Yɛbɛyɛ dɛn atumi anya Yesu mu gyidi? Ɛnyɛ yɛn ano nko na yɛde ka sɛ yɛwɔ gyidi a ɛte saa. Yakobo 2:26 ka sɛ: “Gyidi a nnwuma nnim awu.” Yiw, yɛde “nnwuma,” a ɛne yɛn nneyɛe, na ɛkyerɛ nokware gyidi. Ɔkwan biako a yɛfa so kyerɛ sɛ yɛwɔ Yesu mu gyidi ne sɛ yɛbɛyɛ nea yebetumi biara de asuasua no wɔ nea yɛka ne nea yɛyɛ nyinaa mu nso.—Yohane 13:15.
21Kɔ Awurade Anwummeduan nkaedi no ase afe biara. Wɔ Nisan 14, 33 Y.B. mu anwummere no, Yesu de afahyɛ titiriw bi a Bible frɛ no “Awurade anwummeduan” no sii hɔ. (1 Korintofo 11:20; Mateo 26:26-28) Wɔsan frɛ afahyɛ yi Kristo wu Nkaedi. Yesu de sii hɔ na aboa n’asomafo no ne nokware Kristofo a wɔbɛba wɔ wɔn akyi nyinaa ma wɔakae sɛ ɛnam ne wu a owui sɛ onipa a ɔyɛ pɛ no so na ɔde ne kra anaa ne nkwa mae sɛ agyede. Yesu kae wɔ saa afahyɛ yi ho sɛ: “Monkɔ so nyɛ eyi mfa nkae me.” (Luka 22:19) Nkaedi no ase a yɛkɔ no ma yɛkae ɔdɔ kɛse a Yehowa ne Yesu nyinaa yii no adi wɔ agyede no a wɔde mae no ho. Yebetumi akyerɛ anisɔ a yɛwɔ ma agyede no denam Yesu wu Nkaedi afahyɛ no ase a yɛbɛkɔ afe biara no so.*
22 Nokwarem no, Yehowa nsiesiei a ɛne agyede no yɛ akyɛde a ɛsom bo. (2 Korintofo 9:14, 15) Nnipa a wɔawuwu mpo betumi anya akyɛde a ɛso bi nni yi so mfaso. Eti 6 ne 7 bɛkyerɛkyerɛ nea enti a ɛte saa no mu.
NEA BIBLE KYERƐKYERƐ
- Agyede no ne ade a Yehowa nam so begye nnipa afi bɔne ne owu mu.—Efesofo 1:7.
- Yehowa nam ne Ba a ɔwoo no koro no a ɔsomaa no baa asase so ma obewu maa yɛn no so na ɔde agyede no mae.—1 Yohane 4:9, 10.
- Agyede no so na yɛnam nya bɔne fafiri, ahonim pa, ne daa nkwa ho anidaso.—1 Yohane 1:8, 9.
- Yɛnam Yehowa ho ade pii a yebesua, Yesu agyede afɔre no mu gyidi a yebenya, ne Awurade Anwummeduan no ase a yɛbɛkɔ so kyerɛ sɛ yɛn ani sɔ agyede no.—Yohane 3:16.
* Sɛ wopɛ nea Awurade Anwummeduan no kyerɛ ho nsɛm pii a, hwɛ Nkekaho no.
Adesua no ho Nsɛmmisa
1, 2. (a) Bere bɛn na akyɛde bi yɛ nea ɛsom bo kɛse ma wo? (b) Dɛn nti na yebetumi aka sɛ agyede no ne akyɛde a ɛsom bo sen biara a wubetumi anya?
3. Dɛn ne agyede no, na ntease bɛn na ɛsɛ sɛ yenya na ama yɛatumi akyerɛ akyɛde a ɛsom bo yi ho anisɔ?
4. Dɛn na na onipa nkwa a ɛyɛ pɛ no bɛma Adam anya?
5. Sɛ Bible ka sɛ wɔbɔɔ Adam wɔ “Onyankopɔn suban so” a, na ɛkyerɛ dɛn?
6. Bere a Adam yɛɛ Onyankopɔn so asoɔden no, dɛn na ɔhweree, na ɛkaa n’asefo dɛn?
7, 8. Nneɛma atitiriw abien bɛn na agyede kyerɛ?
9. Agyede bɛn na na wɔhwehwɛ?
10. Ɔkwan bɛn na Yehowa faa so de agyede no mae?
11. Ɛyɛɛ dɛn na onipa biako tumi yɛɛ agyede maa nnipa ɔpepem pii?
12. Dɛn na Yesu amanehunu no ma ɛdaa adi?
13. Ɔkwan bɛn so na wotuaa agyede no?
14, 15. Sɛ yebenya “bɔne fafiri” a, dɛn na ɛsɛ sɛ yɛyɛ?
16. Dɛn na ɛma yetumi de ahonim pa som Onyankopɔn, na mfaso bɛn na ɛwɔ ahonim a ɛte saa so?
17. Nhyira ahorow bɛn na esiane wu a Yesu wu maa yɛn nti yebetumi anya?
18. Dɛn nti na ɛsɛ sɛ yɛda Yehowa ase wɔ agyede no a ɔde ama no ho?
19, 20. Nneɛma bɛn na wubetumi ayɛ de akyerɛ sɛ w’ani sɔ Onyankopɔn akyɛde a ɛne agyede no?
21, 22. (a) Dɛn nti na ɛsɛ sɛ yɛkɔ Awurade Anwummeduan afahyɛ no ase afe biara? (b) Dɛn na wɔbɛkyerɛkyerɛ mu wɔ Ti 6 ne 7?


text:
Adesua 2: Turo Fɛfɛ
HWƐ asase no wɔ ha! Biribiara yɛ fɛfɛɛfɛ! Hwɛ wura ne nnua akɛse no, nhwiren ne mmoa no nyinaa. Wutumi hu ɛsono ne agyata no?
Ɛyɛɛ dɛn na turo fɛfɛ yi bae? Ma yɛnhwɛ sɛnea Onyankopɔn siesiee asase no maa yɛn.
Nea edi kan no, Onyankopɔn maa asase fuw wura. Na ɔyɛɛ afifide akɛse ne nketewa ne nnua ahorow. Saa afifide yi ma asase ani yɛ fɛ. Nanso ɛyɛ nea ɛsen saa. Emu pii nso ma yɛn aduan a ɛyɛ dɛ.
Akyiri yi Onyankopɔn maa mpataa baa nsu mu na nnomaa tu faa wim. Ɔyɛɛ akraman, nnyinamoa ne apɔnkɔ; mmoa akɛse ne nketewa. Mmoa bɛn na wɔbɛn mo fie? So ɛnsɛ sɛ ɛyɛ yɛn dɛ sɛ Onyankopɔn yɛɛ saa nneɛma yi nyinaa maa yɛn anaa?
Awiei koraa no, Onyankopɔn hyɛɛ da siesiee asase yi fã bi. Ɔfrɛɛ ɛhɔ Eden turo. Ná edi mu. Na biribiara yɛ fɛ. Na na Onyankopɔn pɛ sɛ asase nyinaa bɛyɛ te sɛ saa turo fɛfɛ a wayɛ no.
Nanso hwɛ turo yi mfonini no bio. Wunim ade a Onyankopɔn hui sɛ enni hɔ? Ma yɛnhwɛ.
Genesis 1:11-25; 2:8, 9.
Nsɛmmisa
- Ɔkwan bɛn so na Onyankopɔn siesiee asase no na ama yɛatumi atra so?
- Bobɔ mmoa ahorow a Onyankopɔn bɔɔ wɔn no din. (Hwɛ mfonini no.)
- Adɛn nti na na Eden turo no yɛ soronko?
- Dɛn na ná Onyankopɔn pɛ sɛ asase nyinaa yɛ?
Nsɛmmisa foforo
- Kenkan Genesis 1:11-25.
Da a ɛto so abiɛsa no, dɛn na Onyankopɔn bɔe? (Gen. 1:12)
Da a ɛto so anan no dɛn na ɛbae? (Gen. 1:16)
Da a ɛto so anum ne asia no, mmoa ahorow bɛn na Onyankopɔn bɔe? (Gen. 1:20, 21, 25)
- Kenkan Genesis 2:8, 9.
Nnua atitiriw abien bɛn na Onyankopɔn duaa no wɔ turo no mu, na na ɛyɛ dɛn ho nsɛnkyerɛnne?